**PÁLYÁZÓI NYILATKOZAT**

**alap- mester-, osztatlan mester- és doktori képzésekhez, posztgraduális szakirányú továbbképzésekhez, valamint** **végzettség szerzésére nem irányuló egyéb képzésekhez**

Jelen dokumentum aláírásával kijelentem, hogy megértettem, elfogadom és megerősítem az alábbiakat:

**Megerősítem, hogy magyar gyökereim és magyar identitásom van.**

Megerősítem, hogy a **Diaszpóra Felsőoktatási Ösztöndíjprogramban (a továbbiakban: Ösztöndíjprogram) részt vevő ország állampolgára vagyok**, tehát rendelkezem olyan állampolgársággal, mely a pályázati felhívás alapján feljogosít az Ösztöndíjprogramban való részvételre.

Megerősítem, hogy **külföldi, azaz Magyarország területén kívüli lakcímmel** rendelkezem.

Megerősítem, hogy a pályázat benyújtása előtt **legalább 10 évet éltem Magyarországon kívül**.

Megerősítem, hogy **középfokú tanulmányaim legalább utolsó 4 évét külföldön, azaz nem Magyarországon** végeztem el – vagy amennyiben az adott oktatási rendszerben a középfokú oktatás időtartama 4 évnél rövidebb, az alapfokú oktatás utolsó időszakát is külföldön végeztem (a kettő egybeszámolva 4 évet tesz ki).

Egyetértek és megértem, hogy – amennyiben teljes idejű, diplomaszerzésre irányuló képzésre nyerem el az ösztöndíjat, – köteles vagyok az oklevél megszerzése után **2 évig közösségi/önkéntes munkával segíteni a magyar diaszpórát** valamely országban.

Megértettem, hogy csak az nyerheti el az ösztöndíjat, aki az adott tanév kezdete előtt **betölti 18. életévét** és születési dátuma alapján megfelel a Pályázati Felhívásban feltüntetett feltételnek.

Megértettem és egyetértek azzal, hogy a Diaszpóra Felsőoktatási Ösztöndíjat odaítélő Tempus Közalapítvány; valamint a Külgazdasági és Külügyminisztérium, továbbá a magyar felsőoktatási intézmények, a magyar diplomáciai képviseletek és a diaszpóra szervezetek gyűjthetik és felhasználhatják a pályázati és beiratkozási folyamat részeként benyújtott **személyes adataimat.**

Megértem és egyetértek azzal, hogy adataimat az alábbi célok érdekében gyűjtik, kezelik és feldolgozzák: az Ösztöndíjprogramban való részvételre való jogosultság ellenőrzése; egészségügyi szűrővizsgálatok lefolytatása, nyomon követés, jelentéstétel és pénzügyi ellenőrzés; statisztikák, tájékoztató anyagok, felmérések és kutatások készítése. Személyes adataim 10 évig tárolhatók és kezelhetők. Részletek és kivételek az Adatvédelmi Tájékoztatóban szerepelnek.

Megértem és egyetértek azzal, hogy adataimat kezelhetik a Tempus Közalapítvány és a felsőoktatási intézmény illetékes munkatársai, a jelentési és monitoring folyamatok résztvevői; a felügyeletért és ellenőrzésért felelős hatóságok; az egészségügyi szűrővizsgálatokért felelős szolgáltatók munkatársai, valamint az Ösztöndíjprogram végrehajtását és hatását elemző névtelen szakértők és kutatók. Minden biztonsági intézkedést meg kell tenni az adatvédelem biztosítása érdekében, különös tekintettel az illetéktelen hozzáférés, módosítás, továbbítás, közzététel, törlés vagy megsemmisítés, valamint a véletlen megsemmisülés és károsodás ellen.

Megértem és egyetértek azzal, hogy miután ösztöndíjas leszek, köteles leszek **aláírni egy ösztöndíjszerződést** a fogadó intézménnyel. Azt is megértem, hogy a Diaszpóra Felsőoktatási Ösztöndíjprogram csak az ösztöndíjas megélhetési költségeihez járul hozzá, ezért az Ösztöndíjprogram keretein belül vízummal kapcsolatos segítségnyújtást, kiegészítő juttatásokat és adminisztratív szolgáltatásokat nem biztosít kísérő személyek vagy családtagok számára. Az ösztöndíjszerződés jogalanya kizárólag az ösztöndíjas és a fogadó intézmény.

Megértem és egyetértek azzal, hogy miután ösztöndíjassá válok, elvárják tőlem, hogy **kövessem a fogadó intézmény előírásait**, és jóhiszeműen, a legjobb tudásom szerint folytassam tanulmányaimat, hogy megfeleljek a tanulmányi program tanulmányi követelményeinek és így sikeresen fejezzem be a programot.

Megértettem, hogy a havi megélhetési és lakhatási támogatás, valamint az egyszeri utazási támogatás nem automatikusan, hanem a pályázó **külön kérelme alapján kerülhetnek megítélésre**. Megértettem, hogy az e típusú juttatások elnyerését követően is adott követelményeknek kell megfelelnem ahhoz, hogy a juttatásokat meg is tudjam tartani.

Ha elnyerem az ösztöndíjat, vállalom, hogy **aktívan részt veszek az Ösztöndíjprogram keretében szervezett, magyar nyelv és kultúrával kapcsolatos rendezvényeken és programokon**, és részt veszek az Ösztöndíjprogram alumni rendszerében, amely támogatja az ösztöndíjasokkal való kapcsolattartást, és megkönnyíti az információáramlást - például az alumni honlap, az alumni események és a hallgatók elégedettségével kapcsolatos felmérések, a pályakövetés és a kutatási tevékenységek értékelése tekintetében.

Megértem és egyetértek azzal, hogy ösztöndíjas hallgatóként köteles vagyok – amennyiben a fogadó intézmény szabályzata szigorúbban nem rendelkezik – **legalább 18 (azaz összesen 36) kreditet szerezni** az utolsó két olyan félév átlagában, amelyben hallgatói jogviszonya nem szünetelt. A követelmény nem vonatkozik azokra a hallgatókra, akik doktori programon, végzettség szerzésére nem irányuló képzéseken és részképzési módban folytatnak tanulmányokat.

Megértem és egyetértek azzal, hogy ösztöndíjas tanulmányai teljes ideje alatt kötelezően részt kell vennem a fogadó intézmény által szervezett **magyar nyelv és kultúra kurzuson** (kivéve a magyar közvetítő nyelven tanuló ösztöndíjasokat). Megértettem, hogy ösztöndíjas státuszom megszűnik ha nem vesznek részt a kurzuson.

Abban az esetben, ha nem magyar nyelven oktatott képzésen veszek részt, megértem és egyetértek azzal, hogy a tanulmányok végén, de legkésőbb a diplomám (vagy igazolásom) megszerzése után 1 éven belül le kell tennem egy legalább középszintű (B2 szintű) magyar mint idegen nyelv vizsgát. Ez a kötelezettség nem vonatkozik azokra, akik 1-2 féléves rövid képzésen vesznek részt, beleértve a részképzéses tanulmányokat is. Ha a nyelvvizsga-kötelezettségre vonatkozó elvárás nem teljesül, az ösztöndíjas köteles visszafizetni a tanulmányok tandíját.

Megértem és egyetértek azzal, hogy amennyiben ösztöndíjas leszek, **köteles vagyok Magyarországon élni és tanulni**, ezért a tanulmányi időszak alatt nem élhetek életvitelszerűen más országban - különben megszűnik az ösztöndíjas jogviszonyom. Megértem és egyetértek azzal, hogy minden félév elején személyesen regisztrálok a fogadó intézményem nemzetközi irodájában. Tudomásul veszem, hogy az ösztöndíjasok képzési időszakonként legfeljebb 30 napot tölthetnek külföldön konferencia-részvétel, szakmai gyakorlat, kutatás vagy más, tanulmányi célú tartózkodás céljából (további kivételek élhetnek doktori szintű hallgatók esetében).

Megértem, hogy csak az ösztöndíjam elvesztésével vehetek igénybe olyan támogatást, amelynek célja Magyarországon kívüli képzés vagy részképzés. A legfeljebb 30 nap időtartamú, tanulmányokhoz kapcsolódó szakmai programok (konferencia, tanulmányút, stb.) **egyéb ösztöndíjprogramok** (pl. Erasmus +, CEEPUS) keretében is támogathatók. A fentiek alól kivételt képez az Európai Szolidaritási Testület önkéntesség programja, mivel az az ösztöndíjasok esetében a tanulmányokkal nem összeegyeztethető.

Megértem és egyetértek azzal, hogy a pályázók nem jogosultak a Diaszpóra Felsőoktatási Ösztöndíj elnyerésére abban az esetben, ha más párhuzamos, **magyar költségvetési forrásból származó, magyarországi tanulmányok folytatására irányuló ösztöndíjban részesülnek**. Abban az esetben, ha egynél több ösztöndíjat ítélnek oda számomra, az egyik ösztöndíjat kiválasztom, és lemondok a többiről.

Megértem és egyetértek azzal, hogy az **Ösztöndíjprogram Működési Szabályzatának megfelelően az ösztöndíjas jogviszony megszűnik, ha**

* az ösztöndíjas hallgató hallgatói jogviszonyát megszünteti a fogadó intézmény,
* az ösztöndíjas hallgató írásos formában (a Tempus Közalapítvány és a fogadó intézmény számára is megküldve) lemond az ösztöndíjáról,
* az ösztöndíjas hallgató oklevelet (vagy diplomát nem adó képzés esetén és részképzés esetén igazolást) szerez az Ösztöndíjprogram által támogatott képzésén,
* az ösztöndíjas nem vesz részt a kötelező magyar nyelv és kultúra kurzuson (kivéve ha magyar közvetítő nyelven folyó képzésen tanul),
* az ösztöndíjas hallgató nem él életvitelszerűen Magyarországon és ebből az okból kifolyólag a fogadó intézmény megszünteti az ösztöndíjas jogviszonyát,
* az ösztöndíjas az Ösztöndíjprogramban való részvételre jogosító állampolgársága megszűnik, vagy hontalan, menekült, oltalmazott, menedékes, befogadott, bevándorolt, letelepedett státuszt kapott, vagy nem fedi le a nemzeti felsőoktatásról szóló törvény 39. paragrafusának (1) a) pontja,
* az ösztöndíjas ellen lefolytatott intézményi fegyelmi eljárás vagy büntetőjogi eljárás eredményeként az ösztöndíjast elmarasztalják, és emiatt a Tempus Közalapítvány az intézménytől kéri az ösztöndíjas jogviszony megszüntetését,
* ha az ösztöndíjas nem teljesíti az egészségügyi szűréseken történő részvételi kötelezettségét, valamint az egészségügyi protokollban foglalt további kötelezettségeket, illetve az egészségügyi szűrési protokollal összefüggésben valótlan adatot szolgáltat a pályázati eljárás során vagy az ösztöndíjas jogviszonya alatt,
* az Ösztöndíjprogram mindenkor hatályos Működési Szabályzatában leírt egyéb esetekben.

Megértem és egyetértek azzal, hogy ha elnyerem a Diaszpóra Felsőoktatási Ösztöndíjat, elfogadom az ösztöndíjajánlatot, majd nem utazom be Magyarországra és nem kezdem meg ösztöndíjas tanulmányaimat, és nem is értesítem erről a Tempus Közalapítványt szeptember 30-ig, akkor a következő három pályázati évben nem jelentkezhetek újra a Diaszpóra Felsőoktatási Ösztöndíjprogramra.

Megértem és egyetértek azzal, hogy az ösztöndíjat elnyert pályázók nem létesíthetnek ösztöndíjas jogviszonyt, ha

* írásos formában (a Tempus Közalapítvány és a fogadó intézmény számára is megküldve) vagy az online pályázati rendszeren keresztül lemondanak az ösztöndíjukról, vagy
* nem töltik fel a hiányzó, hiánypótolható pályázati dokumentumaikat a Pályázati Felhívásban megadott beadási határidőig, vagy a feltöltött dokumentumokat a fogadó intézmény nem fogadja el, vagy
* nem érkeznek meg és iratkoznak be a fogadó intézményük által meghatározott beiratkozási határidőig (kivéve a Működési Szabályzatban leírt eseteket), vagy
* nem szerzik meg középiskolai végzettséget igazoló bizonyítványukat a Pályázati Felhívásban szereplő határidőig, vagy
* ösztöndíjajánlatukat nem fogadják el a megadott határidőig,
* visszavonják adatvédelmi (GDPR) hozzájárulásaikat, beleértve az Adatvédelmi Tájékoztatót, vagy
* hamis adatot adtak meg a pályázati folyamat során.

Megértem és egyetértek azzal, hogy minden Diaszpóra Felsőoktatási ösztöndíjasra érvényesek és kötelezőek a **Diaszpóra Felsőoktatási Ösztöndíjprogram Működési Szabályzatában foglaltak**. Tudomásul veszem, hogy a szabályok változhatnak, és az ösztöndíjasokat a mindenkor hatályos Működési Szabályzat kötelezi.

Megerősítem, hogy **elolvastam, megértettem és elfogadom jelen nyilatkozat tartalmát** és a fenti eljárásokat, amelyek a Diaszpóra Felsőoktatási Ösztöndíjprogramban való részvételhez kapcsolódnak.

Megerősítem, hogy a pályázati és a beiratkozási folyamat részeként megadott minden információ a legjobb tudomásom szerint pontos és igaz. Kijelentem továbbá, hogy a Tempus Közalapítvány online pályázati felületén általam megadott összes információ - beleértve az összes feltöltött dokumentum tartalmát - a legjobb tudomásom és meggyőződésem szerint igaz és helyes. **Tisztában vagyok vele, hogy a hamis állítások kizárnak az Ösztöndíjprogramból.**

|  |  |
| --- | --- |
| **Dátum:** |  |
| **Név (gépelve vagy nagybetűvel írva):** |  |
| **Aláírás:** |  |